"Formula-1" poygasi bosh promouteri Berni Ekklstounning rafiqasi bo‘lmish Fabiana Flosining onasi Aparesidu Shunk Braziliya politsiyasi tomonidan ozod qilindi. Bu haqda Bi-bi-si xabar tarqatdi. O‘g‘rilik 22 iyul kuni sodir etilgandi. Jinoyatchilar 120 million real (36,5 mln dollar) miqdorida tovon puli talab qilishgan. Ular bu mablag‘ funt sterlingda, 4 sumkaga joylangan holda yetkazilishini istashgandi. San-Paulu politsiyasining ma’lum qilishicha, 85 yoshli Ekklstounning 67 yoshli qaynonasi Shunkni Braziliyaning San-Paulu shtati hududidagi Kotiya shaharchasidan topishgan. Politsiya 2 jinoyatchini qo‘lga tushirgan, ular talab qilgan mablag‘ to‘lanmagan. Ekklstoun 2012 yili 38 yoshli Flosiga uylangandi. Uning moliyaviy holati Forbes tomonidan 3,1 milliard dollarga baholangan.